Dna primăreasă Firea posedă o nerușinare cu totul specială, mare cât Arena Națională – dacă o scuipi în față, zbiară că au pus furtunul pe ea inși plătiți de Soros.

Dna primăreasă nu știe însă un lucru simplu: pe stadion se aplaudă, se cântă, dar se și dă cu huo, fără să dirijeze asta Liviu Dragnea. Intrând în Arenă, G. Firea s-a crezut în fața ciurdelor cărate cu autocarele ca sclavii umanoizi din filmul Planeta Maimuțelor. Spre furia ei, a dat peste niște oameni liberi, categorie pe care PSDragnea speră s-o alunge din țară sau s-o lichideze cu totul.

Simona Halep a dorit să se întâlnească cu suporterii ei, nu cu primăria. Asta nu a fost posibil să se întâmple într-o piață bucureșteană, Simona fiind apoi aruncată pe treptele exterioare ale Arenei Naționale. După ce, în fine, i s-a dat voie înăuntru, acolo nu trebuia să mai fie decât Simona pe gazon și susținătorii în tribune – unde se aflau Ilie Năstase sau Stere Halep, putea să se ducă și dna Firea, dacă era fană.

Dar reptila politică a simțit ocazia să i se încolăcească pe picior Simonei Halep, doar-doar s-o infiltra în capul abuzoilor și abuzoaicelor ceva de genul: Regina Parisului și Regina Bucureștiului. Ca pe vremuri, Regina de la Montreal lângă Regina Leana...

Când câștigă Simona următorul Grand Slam, îi recomand primăresei Firea să vină lângă ea îmbrăcată în alb și să execute un show dansant ca acela din Piața Victoriei, ținând însă în gură o minge de tenis.